sensex
స్వల్ప లాభాల్లో ముగిసిన మార్కెట్లు
ముంబై, మే 30: గతవారం కనిపించిన జోష్‌ను మార్కెట్లు కొనసాగించాయి.అయితే గత వారం దాదాపు 2శాతం జంప్‌చేయడంతో మార్కెట్లు కొంతమేర ఒడిదుడుకులను ఎదుర్కొన్నాయి. రోజుమొత్తం హెచ్చుతగ్గుల మధ్య కదిలి చివరికి స్వల్ప లాభాలతో ముగిశాయి. ట్రేడింగ్‌ ముగిసేసరికి సెన్సెక్స్‌ 81 పాయింట్లు పెరిగి 31109 వద్ద నిలిచింది. ఇది సరికొత్త గరిష్టంకాగా నిఫ్టీ 10పాయింట్లు బలపడి 9,605 వద్ద స్థిరపడింది. తద్వారా మార్కెట్‌ చరిత్రలో తొలిసారి 9,600 ఎగువన ముగియడం ద్వారా రికార్డు నెలకొల్పింది. అయితే సన్‌ఫార్మా, టెక్‌మహీంద్రా భారీ స్థాయిలో పతనంకావడం గమనించదగ్గ అంశం.
ప్రధానంగా ఎఫ్‌ఎంసిబి రంగం 1.7శాతం జంప్‌చేయడం ద్వారా మార్కెట్ల జోరుకు సహకరించింది. అయితే రియాల్టీ, ఫార్మా పిఎస్‌యూ బ్యాంకు, ఐటి ఇండెక్సులు 4.3-1.6శాతం మధ్య నష్టపోయాయి. నిఫ్టీ దిగ్గజాలలో పవర్‌గ్రిడ్‌, సిప్లా, హెచ్‌డిఎఫ్‌సి, హీరోమోటో, ఏసియన్‌ పెయింట్స్‌ ఐటిసి, ఇన్‌ఫ్రాటెల్‌, హిండాల్కో,ఎంఅండ్‌ఎం 4-1.6 శాతం మధ్య ఎగశాయి. అయితే సన్‌ఫార్మా 12శాతం, టెక్‌మహీంద్రా 11 శాతానికిపైగా కుప్పకూలింది. ఈబాటలో అదానీ పోర్ట్స్‌, అరబిందో, ఎస్‌బ్యాంకు, ఐఒసి, ఐసిఐసిఐబ్యాంకు, అల్డ్రాటెక్‌, స్టేట్‌బ్యాంకు 6-2శాతం మధ్య పతనమయ్యాయి. రియాల్టీ షేర్లలో డిఎల్‌ఎఫ్‌, యూనిటెక్‌, శోభా, ఇండియాబుల్స్‌, ప్రెస్టీజ్‌, హెచ్‌డిఐఎల్‌, డెల్టాకార్ప్‌, గోద్రెజ్‌ ప్రాపర్టీస్‌ 10-2.5 శాతం మధ్య తిరోగమించాయి. ఎఫ్‌పీఐల అమ్మకాలు గతవారంమొదట్లో అమ్మకాలకే ప్రాధాన్యమిచ్చిన విదేశీ పోర్ట్‌పోలీయో ఇన్వెస్టర్లు చివరి రెండు రోజుల్లో రూ.670కోట్లను ఇన్వెస్ట్‌ చేశారు. అయితే శుక్రవారం తిరిగి రూ.274కోట్ల విలువైన స్టాక్స్‌ విక్రయించడం గమనించదగ్గ అంశం.
ఇక గత వారం పెట్టుబడుల బాటలో సాగిన దేశీయఫండ్స్‌ శుక్ర వారం మరో రూ.1,008 కోట్లకుపైగా విలువైన స్టాక్స్‌ కొనుగోలు చేశాయి. అయితే గత 7 సెషన్లలో డిఐఐలు రూ.3,500 కోట్లను ఇన్వెస్ట్‌చేసిన విషయం తెలిసిందే. బిఎస్‌ఇ స్మాల్‌క్యాప్‌ ఇండెక్స్‌231 పాయింట్లు క్షీణించి 14855కు పడిపోయింది. బిఎస్‌ఇ మిడ్‌క్యాప్‌ ఇండెక్స్‌ 150 పాయింట్లు కోల్పోయి 14369 దగ్గర ముగిసింది. ఎన్‌ఎస్‌ఇ మిడ్‌క్యాప్‌ 100 ఇండెక్స్‌ రెండుశాతం బలహీనపడింది. ఎఫ్‌ఎం సిబి సెక్టార్‌ ఒక్కటే మంచి లాభాలను గడించగా కన్జూమర్‌ డ్యూరబుల్స్‌, ఆటోమొబైల్స్‌ రంగాలు పాజి టివ్‌గా ముగిశాయి. మిగిలిన అన్ని సెక్టార్లు నెగిటివ్‌గానే ముగియడం స్మాల్‌, మిడ్‌క్యాప్‌ సెక్టార్లను బాగా బలహీనపరిచింది. కొన్ని సెషన్లుగాభారీగా పెరిగిన స్టాక్స్‌ కూడా ఇవాళ అమ్మకాలఒత్తిడి ఎదుర్కొన్నాయి.